Drie geldgesprekke wat jy en jou lewensmaat moet hê - Jou Geld | Solidariteit WêreldJou Geld | Solidariteit Wêreld
Tuis › Artikels › Drie geldgesprekke wat jy en jou lewensmaat moet hê
Geld is dikwels 'n hoofoorsaak van stres in 'n huwelik − waarskynlik omdat dit vir so baie paartjies 'n taboe-onderwerp voor die huwelik is.
Om inligting oor jou inkomste en bates met 'n nuwe lewensmaat te deel, kan jou baie kwesbaar laat voel. Finansiële verenigbaarheid speel egter 'n groot rol in die sukses van enige huwelik. Wil julle eendag 'n huis koop, kinders hê, vroeg aftree? Elkeen van hierdie kwessies verg 'n groot hoeveelheid finansiële beplanning en as julle nie dieselfde waardes deel wat geld betref nie, gaan dit probleme veroorsaak.
Die geldafrigtingspaar agter His & Her Money, Talaat en Tai Mcneely, sê kommunikasie is die grootste uitdaging wat paartjies in die gesig staar wanneer dit by hul finansies kom. Die bepaling van julle finansiële verenigbaarheid begin met 'n gesprek. Julle moet minstens die volgende drie gesprekke hê:
Hoe lyk elkeen se geldsituasie
As jy en jou maat nie weet wat julle onderskeie geldsituasies is nie, gaan julle dit onmoontlik vind om 'n plan vir julle finansiële toekoms uit te stippel. Die eerste ding wat julle moet doen, is om te openbaar waar julle elkeen finansieel staan.
Dit beteken nie julle moet julle OTM-PIN's uitruil en dadelik 'n gesamentlike bankrekening kry nie. In hierdie gesprek sal jy praat oor dinge soos hoeveel jy verdien (netto inkomste), hoeveel jy skuld (studentelenings, kredietkaarte en ander skuld), en hoeveel jy spandeer en spaar (tot hoe intens jy begroot en of jy enigsins begroot).
Dis nou die tyd om kennis te neem van enige bekommernis (soos skuld) wat jy dalk het oor jou maat se finansiële situasie. "Studieleningskuld is nie iets om oor bekommerd te wees nie, maar kredietkaartskuld is 'n rooi vlag en groot rede tot kommer," sê die geldafrigtingspaar. 'n Bietjie verbruikerskuld is dalk hanteerbaar, maar as jy uitvind jou maat skuld groot bedrae aan kredietkaartmaatskappye moet jy besluit of dit iets is waarmee jy kan saamleef.
Onthou dat albei van julle bereid moet wees om inligting rakende julle finansiële situasie te deel. Dit is baie makliker as elkeen vroegtydig sê hoeveel hy of sy skuld en 'n afbetalingstrategie bedink as om te wag totdat die skuld opgehoop het tot 'n skynbaar onhanteerbare bedrag. Nie een van julle hoef perfek te wees nie, maar julle moet ooreenstem en oop wees om saam deur huidige of toekomstige geldprobleme te werk.
Wat is elkeen se gelddoelwitte?
Benewens 'n gesprek oor hoe julle geldsituasie nou lyk, moet julle ook praat oor hoe julle geldplan daarvoor tans lyk en of julle finansiële gewoontes en doelwitte met mekaar versoenbaar is of nie.
Dalk het jy nog altyd daarvan gedroom om 'n huis te besit en jy wil nie te lank wag voordat jy die stap doen nie. Moontlik is dit vir jou aanvaarbaar om dinge te laat vaar (soos om met vakansie te gaan) totdat jy genoeg gespaar het om 'n deposito te betaal. Maak seker dis vir jou lewensmaat ook aanvaarbaar.
'n Uitstekende voorbeeld van hoe mens te werk moet gaan om te kommunikeer en kompromieë aan te gaan, is wanneer een maat aan die begin van 'n huwelik skuld het en die ander nie en hulle dan saam besluit om dit af te betaal. Só kan die paartjie sommer gou ontslae raak van skuld.
Dit behels dalk baie opofferings en veranderinge en kan beteken dat julle eerder by die huis eet en nie so dikwels uitgaan nie. Maar as julle uiteindelike einddoel is om skuldvry te word, sal dit vrugte afwerp.
Dis nie verkeerd as julle gelddoelwitte op die oomblik nie perfek ooreenstem nie. Julle moet eenvoudig bereid wees om kompromieë aan te gaan om by 'n plek uit te kom wat julle albei gelukkig en vervuld maak, finansieel en andersins.
Hoe om julle finansies te kombineer
Of julle finansies wil kombineer of nie, hang af van persoonlike voorkeur. Jy voel dalk dat jy jouself wil beskerm deur jou finansies apart te hou. Ander verkies dalk weer om gesamentlike rekeninge te open om dinge soveel as moontlik te vereenvoudig.
Alhoewel julle nie 'n gesamentlike bankrekening nodig het nie, het julle beslis 'n gesamentlike begrotingsigblad nodig. Julle moet dieselfde dink wanneer dit by begrotings kom want dit is hoogs waarskynlik dat die oorgrote meerderheid van die dinge waaraan jy geld spandeer, gedeel sal word.
En as julle die besluitnemingsmag oor 'n poel geld (soos vir gedeelde kosaankope) deel, is 'n gesamentlike begrotingsigblad 'n onskatbare hulpmiddel om julle te help tred hou met hoeveel geld daar is en waarheen dit gaan.
Die realiteit is dat jou lewensmaat se geldsituasie joune gaan beïnvloed, selfs al kombineer julle nie julle finansies binnekort (of ooit) nie. Dit is dus beter om hierdie gesprekke vroeër eerder as later in julle verhouding te hê.
Julle stap dalk nie van die gesprek af weg met 'n rotsvaste plan vir julle finansiële toekoms saam nie en dis ook nie nodig nie. Hoe meer proaktief en bereid jy is om met oop gesprekke oor hierdie onderwerpe te begin, hoe beter sal jy daaraan toe wees op die lange duur.
https://financialpost.com/personal-finance/the-money-conversations-that-will-set-you-and-your-partner-up-for-financial-harmony